Dźiwja morchej

Dźiwja morchej (Daucus carota ssp. carota) je rostlina ze swójby wokołkowych rostlinow (Apiaceae). Wona je dźiwja forma wšědneje morchwje (Daucus carota).

 Wopis 
Wona je zwjetša dwulětna, naćowa rostlina. Dźiwja morchej docpěwa wysokosć mjez 50 - 120 cm (wot 30 hač 100 cm) a ma na stołpikach seršćate kosmy. Rostlina je šěrozelena a ma swětły, ćeńki, kruto-nićaty čopojty korjeń.

 Łopjena 
Łopjena su stołpikowe a wobpřimnja stołpik. Wone su dwójce hač trójce pjerite.

 Kćenja 
Wona kćěje wot junija hač do oktobra (septembra). Kwětnistwo je dwójny wokołk a docpěwa wulkosć mjez 3 a 7 cm, kotrež za čas kćěwa je płone abo horbjene, za čas nasadźenja płodow je hněžkojće zapadnjene. Wokołk je mjenje wjelbowany a płoniši hač tón zahrodneje morchwje. W jeho srjedźišću je zwjetša čerwjena abo nimale čorna "morchejowe kćenje". Kćenja su běłe, nimaja žane keluškowe łopješka a docpěwaja wulkosć wot 5 mm. 5 kćenjowych łopjenow su wutrobojće kromate. Kćenjowe łopjena na wonkowne kromje wokołka su jasnje wjetše. Kćenje wosrjedźa cyłkowneho wokołka najčasćišo ma purpurowu krónu. 

 Płody 
Płody maja kałački w podołhostnych rjadach.

 Stejnišćo 
Wona rosće na tučnych a suchich łukach a njerodźowych honach.

 Rozšěrjenje 
Dźiwja morchej je nimale po cyłym swěće rozšěrjena.

 Nóžki 

 Žórła 
 GU Maxi-Kompaß Blumen, ISBN 3-7742-3852-9, strona 189 
 GU Naturführer Blumen, ISBN 3-7742-1507-3, strona 188 
 Meyers Taschenlexikon Biologie, In 3 Bänden, 2. zwjazk, ISBN 3-411-12023-1, stronje 198-199 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, stronje 114-115 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 166 
 Ullstein Lexikon der Pflanzenwelt, 1973, ISBN 3-550-16019-4, strona 295 

Kategorija:Morchej